Skógareyðing í Amazon regnskógunum í Brasilíu var nær tvöfalt meiri í apríl en á sama tíma í fyrra. Tré voru felld á landsvæði sem rúma myndi New York-borg tvisvar sinnum.
Eyðileggingin í Amazon regnskógunum, sem oft eru nefndir Lungu heimsins, hefur verið gríðarleg það sem af er þessu ári. Náttúruverndarsinnar segjast slegnir yfir umfanginu, en aðeins í apríl mánuði var yfir eitt þúsund ferkílómetrum af regnskóginum felldur. Svipaða sögu má segja um janúar og febrúar mánuði, en þá var skógareyðing talsvert meiri en á síðasta ári. Það sem af er þessu ári hefur 69% meira af regnskógi verið eytt en í Brasilíu en á sama tíma í fyrra, eða hátt í tvö þúsund ferkílómetrar. Það landsvæði jafngildir öllu landi New York borgar, tvisvar sinnum. Skógareyðingin sést á gervihnattarmyndum brasilísku geimvísindastofnunarinnar.
Skógareyðing í Brasilíu hefur aukist verulega í valdatíð hægri stjórnar forsetans Jair Bolsonaro, sem hefur verið við stjórnvölinn í landinu síðan 2019. Ein af megin stefnum hans er aukinn landbúnaður og námgröftur í Amazon, sem leið til þess draga úr fátækt í landinu. Ríkisstjórn Bolsonaro hefur ítrekað lofað umbótum í umhverfismálum, en náttúruverndarsamtök segja lítið hafa borið á slíku.